ლატერალური ნიშანი
ლატერალური ნიშანი (ლატერალური ბუი; გვერდითი ნიშანი/ბუი; ინგლ. Lateral Mark) — საზღვაო ნიშანი, რომელიც ვიწრო გასასვლელებში, არხებში, მდინარეებსა და ფარვატერებში უსაფრთხო ნაოსნობის უზრუნველსაყოფად გამოიყენება. ლატერალური ნიშანი მიუთითებს სანავიგაციო დერეფნის უსაფრთხო კიდეებს. ყოველი ნიშანი მიუთითებს უსაფრთხო წყლების მქონე ვიწრო გასასვლელების მარცხენა (port) და მარჯვენა (starboard) კიდეებს. ლატერალური ნიშნების კონვენციური მიმართულება განსხვავდება სანაპირო წყლებსა და ღია ზღვებში. სანაპირო წყლებში ნიშნების მიმართულება განისაზღვრება ზღვიდან სანაპიროსკენ. მდინარეებში სანაოსნო მიმართულება დინების საწინააღმდეგო მიმართულებაა. ღია ზღვაში ნიშნების მიმართულება აითვლება კონტინენტის ირგვლივ საათის ისრის მიმართულებით. სანავიგაციო რუკებზე ნიშნების კონვენციური მიმართულება მელნისფერი ნიშნით შეიძლება იყოს აღნიშნული. იქ, სადაც მიმართულების არევის შემთხვევები ხშირია, კარდინალური ნიშნების სისტემა შეიძლება იყოს გამოყენებული. როდესაც ხომალდი კონკრეტული მიმართულებით მიცურავს (მაგალითად, ნავსადგურისკენ) და მთავარ ვიწრო გასასვლელში სურს ცურვა, მან: მარცხენა მხარის ნიშნები უნდა მოიტოვოს მის მარცხენა (port) მხარს; მარჯვენა მხარის ნიშნები უნდა მოიტოვოს მის მარჯვენა (starboard) მხარეს.